Lokalpolitiet i Frederikshavn slog tirsdag morgen til mod et skunklaboratorium i Frederikshavns udkant. På adressen på Koldenåvej, anholdt politiet to personer og beslaglagde mindst 500 planter, som vil kunne udgøre omtrent 60 kilo færdigt produkt. - Det er et helt klassisk skunklaboratorium, hvor vi har anholdt dem vi kalder gartnere, men der er jo formentlig nogle andre, der står bag det hele, fortæller Jens Møller Søgård. Politiet slog til mod laboratoriet klokken seks tirsdag morgen på baggrund af et tip. Klokken 11.00 var man stadig ved at flytte de mange planter ud af huset. De to anholdte blev klokken 13.30 fremstillet i grundlovsforhør i Retten i Hjørring. Her valgte dommeren at varetægtsfængsle dem begge i fire uger. Planterne er tirsdag eftermiddag blevet destrueret, men inden da blev en prøve sendt til retskemisk afdeling, der vil måle deres THC-værdi. Et tal der er centralt, når retten senere formentlig skal tage stilling til de to mænds straf.

Referat:
Nordjyllands Politi har tirsdag morgen anholdt to personer og beslaglagt mindst 500 planter i et skunklaboratorium.